MEĐIMURJE-PLIN d.o.o.   
Čakovec, Obrtnička 4

**UPRAVA**

Broj: 25*/*2016.

Čakovec, 31.03.2016.

Temeljem članka 56. stavka 2. alineje 2. Društvenog ugovora MEĐIMURJE- PLIN d.o.o. Čakovec direktor Društva donio je dana 31.03.2016. godine

***PLAN POSLOVANJA MEĐIMURJE-PLINA za******2016. godinu***

Plan poslovanja okvirno određuje poslovanje MEĐIMURJE-PLINA u 2016. godini kao rekapitulacija budućih poslovnih događaja, te postavljenih ciljeva i rezultata MEĐIMURJE-PLINA na području opskrbe i distribucije plinom. Poslovanje MEĐIMURJE-PLINA odvija se na tržištu prirodnog plina, određeno zakonskom i podzakonskom regulativom, liberalizacijom tržišta, u konačnici definirano potrošnjom plina i brojem kupaca.

U dijelu zakonske regulative, Zakonom o energiji i Zakonom o tržištu plina kao   
krovnim zakonima u energetici, odnosno na tržištu plina, u najširem se smislu daju odrednice poslovnog planiranja. Podzakonski akti, koji se iz godine u godinu mijenjaju   
kao rezultat usklađivanja s europskom regulativom, konkretno određuju stavke Plana u prihodovnom, rashodovnom i investicijskom dijelu. Promjene se očekuju i u 2016. godini. Dio propisa koji se konkretno odražava na 2016. godinu donijet je već početkom godine, Odluke vezane na visinu tarifnih stavaka za javnu uslugu opskrbe plinom, Odluka o naknadi za organizaciju tržišta plina, dok su tarifne stavke za distribuciju i transport definirane za 2016. godinu odlukama Hrvatske energetske regulatorne agencije iz 2015. godine. Poslovno planiranje u opskrbi i distribuciji otežano je prisutnim globalnim zatopljenjem i nepovoljnim klimatskim uvjetima u vidu toplih zima koje direktno utječu na količine plina. Obveze u djelatnosti distribucije definirane su Mrežnim pravilima plinskog distribucijskog sustava iz 2015. godine. Osim navedenog, od 01.01.2015. godine uvedeni novi model načina uravnoteženja plinskog sustava primjenjuje se i dalje, iako plinski sustav u Hrvatskoj u pogledu mjerenja nema prave uvjete za primjenu. Krajem 2016. godine očekuju se daljnje izmjene u dijelu uravnoteženja plinskog sustava. U 2016. godini prvi put je primijenjen novi način rezervacije kapaciteta transportnog sustava na interkonekciji putem europske platforme za rezervaciju i trgovanje kapacitetima, a u našu regulativu integriran je Mrežnim pravilima transportnog sustava od 01.11.2015. godine, te novim Mrežnim pravilima od 01.03.2016. godine. Hrvatsko tržište plina sastavni je dio tržišta Europe te se sve više direktno uključujemo u to tržište, a Planovi prate aktivnosti i potrebne promjene u procesu rada.

MEĐIMURJE-PLIN prisutan je na tržištu plina za krajnje kupce poduzetništvo od samog početka otvaranja tržista i od tada je liberalizacija kao dinamični proces doživjela promjene. U 2016. godini očekuje se da će tržište biti stabilnije, ali aktivnije obzirom na veliki broj opskrbljivača plinom i voditelja bilančnih skupina, te novih opskrbljivača na tržištu koji traže svoj udio u opskrbi, pa je iznimno bitno stvoriti preduvjete za daljnje sudjelovanje na tržištu. Planovi se donose u uvjetima velike konkurencije, te će poslovne aktivnosti u 2016. godini biti usredotočene na tržište nabave u ulozi voditelja bilančne skupine u smjeru novih pravaca u nabavi plina, rezervaciji transporta, te trgovanju na virtualnoj točci plina u i izvan Republike Hrvatske. Konkurentna nabavna cijena, optimiranje troškova transporta, te dobar sustav nominacija, preduvjeti su za nove i zadržavanje postojećih krajnjih kupaca. Nadalje će se procesi ugovaranja opskrbe plinom vršiti kroz postupke javne nabave i direktnim ugovaranjem, te će se ulagati u marketinške aktivnosti, tako da MEĐIMURJE-PLIN u 2016. godini ima značajnu ulogu na tržištu plina. Strategija poslovanja u 2016. godini je zadržati stečenu poziciju opskrbljivača plinom u Republici Hrvatskoj kao kvalitetnog, pouzdanog i fer poslovnog partnera, te nastaviti uspješno raditi i dalje.

Opskrba kupaca u obvezi javne usluge u 2016. godini određena je u potpunosti   
uvjetima i cijenama nabave, kao i prodaje plina krajnjim kupcima. Unutar distribucije   
plinom planirano poslovanje, uz regulativu, definirano je odobrenim planovima investicija i razvoja te obvezama iz koncesijskog ugovora, uz regulirane cijene usluge   
distribucije plinom, kako u pogledu tarifa za distribuirane količine plina, tako i u   
pogledu naknade za priključenje i svih nestandardnih usluga.

Tokom 2016. godine u hrvatsko zakonodavstvo trebala bi biti implementirana gotovo sva europska regulativa u smjeru liberalizacije tržišta plina i usklađivanja s trećim energetskim paketom. U dijelu opskrbe plinom, uvjeti za otvoreno tržište plina stvoreni su u dijelu poduzetništva, dok je opskrba kućanstava regulirana Odlukama Vlade Republike Hrvatske. Transport i distribucija plina i nadalje ostaju regulirane djelatnosti. U kontekstu navedenog, planiranjem su pojedinačno obuhvaćene energetske djelatnosti koje se obavljaju kao regulirane i kao tržišne.

Planiranje za poslovnu 2016. godinu obuhvaća dvije plinske godine, 2015/2016.i 2016/2017*.,* za koje se ugovaranje količina plina i rezervacija transportnih kapaciteta ne vrši na isti način i cjenovno pod istim uvjetima.

U okviru planova nabavke osnovnih sredstava za djelatnost opskrbe i distribucije, planirane investicije u infornatiku nužne su za redovno poslovanje i provedbu obveza iz regulative, ali i za unapređenje i promjenu poslovnih aktivnosti u vidu dopune postojećih i implementacije novih programa, te investiranja u informatičku opremu. Naglasak je na programima za tržišne funkcije u dijelu liberaliziranog tržišta kao dio konkurentnosti, te novih ideja i rješenja u smjeru veće efikasnosti i kvalitete u odnosu s krajnjim kupcima. U istom smjeru planirana je i daljnja investicija preuređenja postojećih ureda, blagajne, sektora dobave, prodaje i nominacija, te opreme koja prati isto, kao i investicija dislocirane blagajne.

U investicijskom dijelu planova za distribuciju, planirano je ulaganje u opremu i sredstva za obavljanje djelatnosti, kao i unapređenje usluge distribucije. Sukladno obvezi iz Mrežnih pravila plinskog distribucijskog sustava planirana je nabava plinomjera s temperaturnom kompenzacijom. Okvir ulaganja u izgradnju i rekonstrukcije plinovoda daju odobreni planovi Hrvatske energetske regulatorne agencije u postupku donošenja iznosa tarifnih stavaka za distribuciju plina za trogodišnje regulatorno razdoblje 2014. - 2016. kao tehnički i ekonomski opravdane investicije, te obveze iz Ugovora o koncesiji u vidu razvoja distribucijskog sustava ulaganjima od cca 4.000.000,00 kn godišnje za rekonstrukcije i oko 1.000.000,00 kn godišnje za izgradnju.

Zaključno, sve poslovne aktivnosti i investicije MEĐIMURJE-PLINA u 2016. godini biti će usmjerene na sigurno, pouzdano i učinkovito obavljanje opskrbe plinom i distribucije plinom, procese jačanja konkurentnosti na tržištu opskrbe i položaja u energetici s mogučnošću širenja i akvizicije drugog opskrbljivača. I dalje ćemo pratiti situaciju na tržištu, istraživati moguća ulaganja u opskrbu drugih oblika energije, npr. električne energije, kako bi i time djelovali na eventualni rizik koji donosi samo tržište.

Planirano zapošljavanje odnosi se na dva radnika, što zbog prirodnog odljeva, što zbog procesa poslovanja i zahtjeva tržišta opskrbe plinom. Uz navedeno, u 2016. godini za jednog polaznika provoditi će se program stručnog osposobljavanja za rad bez zasnivanja radnog odnosa.

Poslovanje Društva dano u financijskim projekcijama priloženih Planova, odnosno planirane poslovne i financijske aktivnosti zahtijevaju adekvatan novčani tijek za nesmetano provođenje istih, te je u 2016. godini cilj i takav tijek ostvariti. Likvidnost kao važan aspekt poslovanja treba biti kontinuirano održana kroz odgovorno i kvalitetno upravljanje novcem odnosima s krajnjim kupcima i dobavljačima, pri čemu je ključno sve obveze prema sudionicima sustava i zainteresiranim subjektima podmiriti u rokovima dospijeća. Društveno odgovorno ponašanje, kao i poslovanje u skladu s principima korporativnog upravljanja u smjeru transparentnosti i učinkovitosti poslovanja, te kvalitetnih odnosa s poslovnom sredinom u kojoj djelujemo i radimo, cilj je poslovanja.

Planovi su koncipirani na način da su orijentirani uvjetima na tržištu i utjecaju konkurencije, a cilj im je smanjiti vrijeme i troškove određenih aktivnosti, povećati konkurentnost i anulirati eventualni rizik u poslovanju.

U prilogu Plana poslovanja MEĐIMURJE-PLINA za 2016. godinu, koji sumira   
pojedinačne planove, nalaze se Planovi za razdoblje 01.01.2016.-31.12.2016. godine:

* + - Financijski plan - na razini Društva
    - Financijski plan za javnu uslugu opskrbe prirodnim plinom i kupce
    - Financijski plan usluge opskrbe prirodnim plinom za kupce
    - Financijski plan za javnu uslugu opskrbe prirodnim plinom i zajamčenu opskrbu kućanstva
    - Financijski plan usluge distribucije prirodnim plinom
    - Plan nabavke osnovnih sredstva – na razini Društva
    - Plan nabavke osnovnih sredstava - opskrba
    - Plan nabavke osnovnih sredstava - distribucija sa priloženim Planom   
       izgradnje i Planom rekonstrukcije.

Pojedinačnim financijskim planovima odredeni su financijski ciljevi pojedine djelatnosti za 2016. godinu, dok su planovima nabavke osnovnih sredstva planirane aktivnosti i investicije koje će se odraziti na imovinu, ali i na obveze Društva u opskrbi   
i distribuciji plinom.

**1**.

Financijskim planom za razdoblje 01.01.2016. - 31.12.2016. godine kao Planom na razini Društva za energetske djelatnosti opskrbu plinom i distribuciju plinom planira se ostvarenje ukupnih prihoda od 175.340.000,00 kn, rashoda od 167.406.000,00 kn, te neto dobiti od 6.207.200,00 kn. Planirana dobit rezultat je prihoda s osnova usluge opskrbe prirodnim plinom u obvezi javne usluge i opskrbe krajnjih kupaca na tržištu, kao i prihoda od usluge distribucije plina, uz rashode za iste djelatnosti. Planirani prihodi u opskrbi temeljeni su prema potrošnji iz prošle godine i količina za 2016. godinu, te prodajnih cijena plina. Prihodi od distribucije plina temelje se na planiranim distribuiranim količinama plina na našem distribucijskom području i tarifnim stavkama, te uslugama distribucije putem cjenika nestandardnih usluga, a za 2016. godinu povećani su prema planiranim aktivnostima. Rashodi su takoder bazirani na prošlogodišnjim pokazateljima i ugovorenim važećim, odnosno planskim cijenama sa dobavljačima plina, uz određeno povećanje dijela troškova poslovanja, kao što su troškovi usluga, amortizacije, vrijednosnog usklađivanja. Prihodi i rashodi s osnova prodaje prirodnog plina planirani su u manjem iznosu no prošle godine, uvažavajući planirane količine te kretanje svih elemenata nabavne, odnosno prodajne cijene.

**2.**

Za javnu uslugu opskrbe plinom kao opskrbe kućanstava i opskrbu kupaca na tržištu plina planirani prihodi iznose 171.140.000,00 kn, dok su rashodi planirani u iznosu od 163.356.000,00 kn, te planirana dobit nakon oporezivanja za djelatnost opskrbe iznosi 6.097.200,00 kn. Obzirom na aspekt djelatnosti, postotno, odnosno u apsolutnom dijelu najveći dio prihoda i rashoda čine prihodi od prodaje, odnosno troškovi prodanog plina, 90 %.

U planiranim prihodima za opskrbu ostvarenim od prodaje plina svim krajnjim kupcima ukalkulirani su i prihodi s aspekta distribucije plina obzirom da se u okviru prodajne cijene od kupaca naplaćuje i cijena usluge distribucije plinom kao tarifna stavka Tsl i Ts2. Jedinična cijena distribuirane količine plina - Tsl (kn/kWh) i fiksna naknada za distribuciju - Ts2 kao trošak usluge distribucije plina predstavlja dio troška prodanog plina koji kao prihod istovremeno naplaćuje djelatnost distribucije plina.

U dijelu rashoda, od planiranih ukupnih troškova bruto plaća na nivou Društva na djelatnost opskrbe odnosi se 4.900.000,00 kn, dok se troškovi vrijednosnog usklađivanja u cijelosti odnose na opskrbu. Isto tako, financijski prihodi su u 100% dijelu planirani za djelatnost opskrbe obzirom da proizlaze iz kamata.

**3.**

Planirana neto dobit za djelatnost opskrbe najvećim se dijelom odnosi na opskrbu krajnjih kupaca na tržištu, 5.947.200,00 kn, dok kod opskrbe u javnoj usluzi kao reguliranoj djelatnosti planirana dobit iznosi 150.000,00 kn.

Planirani prihodi opskrbe u obvezi javne usluge u 97% iznosu odnose se na prihode od prodaje plina temeljene na planiranim količinama od 258.000.000 kWh i cijenama plina određenim od strane Hrvatske energetske regulatome agencije i to cijenama za razdoblje 01.01.-31.03.2016. godine, te novim smanjenim cijenama za razdoblje 01.04. - 31.12.2016. godine. Cijene od strane HERE određene su u vidu tarifnih stavaka, Ts1 za isporučene količine plina i Ts2 za fiksnu mjesečnu naknadu, za pojedini tarifni model određen prema ostvarenoj prošlogodišnjoj potrošnji pojedinog obračunskog mjernog mjesta, koji se kod kućanstava kreće do TM5. Planirane količine su realne obzirom na ostvareno u 2015. godini, uz činjenicu da je potrošnja kućanstava izrazito temperaturno ovisna, te da utjecaj na istu ima i upotreba drugih energenta. Rashodi se, kao i prihodi, najvećim dijelom odnose na troškove prodanog plina, bazirane na reguliranoj cijeni dobave, različitoj za razdoblje do 01.04.2016., te nadalje do 31.12.2016. godine, kao i reguliranoj cijeni usluge distribucije plina. U dijelu ostalih troškova, najveći dio se odnosi na troškove bruto plaća, te troškova sirovina i materijala, kao i usluga neophodnih za poslovanje i obavljanje opskrbe plinom u kojima je povećan dio koji se odnosi na promidžbu obzirom na najavu liberalizacije tržišta kod kućanstava od 01.04.2017. godine.

Kod opskrbe plinom kupaca na tržištu prihodi su planirani na temelju planiranih ukupnih prodajnih količina od 201.000.000 kWh i planiranih prodajnih cijena prema tarifnim modelima TM1 - TM10. Ukupna planirana količina bazira se na 157.000.000 kWh na području Međimurske županije i 44.000.000,00 kWh na ostalim distribucijskim područjima, vodeći se već ugovorenim, kao i predviđenim količinama do kraja plinske godine *2015/2016.,* te za razdoblje 01.10.-31.12.2016. godine koje ulazi u novu plinsku godinu *2016/2017.* Tržište je dinamično, te su osim ugovorenih količina, temelj za planiranje i okvirne količine koje se namjeravaju ugovoriti u 2016. godini.

Troškovi u 2015. godini osnova su za planske rashode u 2016. godini, sa očekivanim troškom prodanog prirodnog plina koji obuhvaća trošak nabave, uslugu distribucije, transporta, te troškove energije uravnoteženja. Trošak nabave planiran je sa smanjenim cijenama u odnosu na prošlu godinu obzirom na smanjenje cijena na tržištu nabave na burzama plina. Za razliku od troška nabave, troškovi distribucije i transporta povećani su zbog povećanja tarifa, kao i trošak energije uravnoteženja koji je baziran na stvarnim troškovima energije 2015. kao prve godine primjene novog načina uravnoteženja tržišta. Kao i kod opskrbe kućanstava troškovi usluga povećani su u dijelu reklame i promidžbe, dok je trošak bruto plaća planiran za povećanje jednog radnika, što je rezultat tržišnih procesa. Navedeno je objektivna procjena ljudskih i financijskih resursa za ostvarenje planiranih prihoda u prilagodbi poslovanja sadašnjim uvjetima na tržištu.

**4.**

Planirani prihodi u djelatnosti distribucije prirodnog plina od 31.500.000,00 kn obuhvaćaju prihode za uslugu distribucije plina po pojedinim tarifnim modelima u vidu tarifne stavke za distribuirane količine plina u kn/kWh i fiksne mjesečne naknade uvećane za iznos od 3,00 kn na ime troškova redovnog ispitivanja plinskih instalacije za kućanstva, zatim prihode od naknade za priključenje, te prihode od nestandardnih usluga koje se obračunavaju temeljem cjenika nestandardnih usluga. Visina svih cijena usluga u distribuciji plinom regulirana je i određena od strane Hrvatske energetske regulatorne agencije. Najveći dio prihoda baziran je na planiranim distribuiranim količinama plina za krajnje kupce na području Međimurske županije i važećim cijenama distribucije za razdoblje od 01.01. - 31.12.2016. godine. Prihodi od naknade za priključenje i u 2016. godini realno su planirani u manjem iznosu obzirom na promjenu regulative i trend smanjenja novih priključenja. Kao buduće intenzivnije poslovne aktivnosti koje će se odraziti na prihode distribucije, planirane su usluge ispitivanja na čvrstoću i nepropusnost, te obračun sanacija plinovoda.

Rashodi su planirani u iznosu od 31.350.000,00 kn, na osnovu troškova za 2015. godinu uz realna povećanja. Najveću ulogu u rashodima ima trošak distribucije plina koji kao tehnološki manjak obuhvaća trošak plina s osnova razlike ulaza i izlaza plina u/iz distribucijskog sustava, bruto plaće, te trošak amortizacije jer se ista obračunava na plinovode, kućne priključke, stanice i svu ostalu opremu koja čini distribucijski sustav i istovremeno najveći dio materijalne imovine Društva. Planiranje u djelatnosti distribucije, u financijskom i investicijskom planiranju, konkretno, uz Mrežna pravila, definira Metodologija utvrđivanja visine tarifnih stavki za distribuciju koja određuje dozvoljeni prihod i opravdane troškove distribucije, kao i odobrene investicije i ulaganja za određeno regulatorno razdoblje (sada za prvo regulatorno razdoblje 2014. - 2016. godina).

Dobit koja se planira u energetskoj djelatnosti distribucije iznosi 110.000,00 kn.

**5.**

Prema Planu nabavke osnovnih sredstava za energetsku djelatnost opskrbe prirodnim plinom u 2016. godinu planira se ostvariti nabava u ukupnom iznosu od 2.282.050,00 kn, što je u odnosu na planirano za 2015. godinu povećanje za oko 26%. Navedeno povećanje planiranih investicija odraz je potreba tržišta i što bržeg, optimalnijeg i točnijeg dobivanja podataka za sve procese u okviru opskrbe plinom, od nabave i preuzimanja plina, rezervacije transportnih kapaciteta, do nominacija i utvrđivanja preuzetih količina plina od strane krajnjih kupaca. U cjelini, nabavke su usmjerene na osiguranje uvjeta za kvalitetnu i učinkovitu uslugu opskrbe plinom naših kupaca, ispunjenje zakonskih obveza implementiranjem i usavršavanjem programa, te na programe i informacijsku podršku u obradi, kreiranju, arhiviranju i povezivanju baza podataka za kućanstvo i poduzetništvo. Dio investicija odnosi se i na prostorno preuređenje, ali najveći dio čine ulaganja u informatiku.

Za navedene investicijske aktivnosti kao izvor financiranja predviđena su sredstva iz redovnog poslovanja i amortizacija**.**

**6.**

U djelatnosti distribucije Plan nabavke osnovnih sredstava za 2016. godini iznosi 20.651.000,00 kn. Sastavni dio Plana je izgradnja plinovoda, planirana u iznosu od 1.671.000,00 kn i rekonstrukcija postojećih plinovoda, planski određena u iznosu od 5.390.000,00 kn. Pojedinačne planirane investicije u izgradnji i rekonstrukciji iskazane su u Planu izgradnje za 2016. godinu i Planu rekonstrukcije plinske mreže za 2016. godinu.

Uz izgradnju i rekonstrukciju, dio Plana za 2015. godinu odnosi se na nabavu potrebnih vozila, informatičke opreme, programa i nove tehnologije za provedbu zakonskih i tehnoloških promjena, opreme za daljinsko očitanje kupaca s većom potrošnjom, u smjeru kvalitetnog ispunjavanja obveza distributera plina. U tom segmentu ulaganja, dio se odnosi na informatizaciju (programi s opremom) kod ispitivanja plinskih instalacija, ali i u radu nadzornog odbora. Planirano je investiranje u katodnu zaštitu plinovoda, dok se u dijelu nabavke "strojeva za opću uporabu" najviše odnosi na nabavku mjernih uređaja i plinomjera kao dio materijalnih ulaganja u mjeriteljskom dijelu. Nabavka plinomjera G4 s temperaturnom kompenzacijom čini u tome najveću stavku.

U kontekstu svih investicija, najveći dio planiranog ulaganja u 2016. godini odnosi se na nastavak izgradnje poslovnog centra, 8.000.000,00 kn, a odnosi se na servis, radionicu i skladište. Razlog predmetne investicije je potreba osuvremenjavanja postojećeg mjeriteljskog servisa koji bi se u okviru daljnje izgradnje preselio na lokaciju Obrtnička 4 i opremio potrebnom opremom za baždarenje plinomjera s temperaturnom kompenzacijom. Istovremeno bi se prostorno i sa svim radnicima distribucija objedinila na jednoj lokaciji.

Osnovni cilj investicija na području distribucije plina je osiguranje pouzdanog i sigurnog distribucijskog sustava koji će dostupnost distribucije plina osigurati svim zainteresiranim subjektima na tržištu plina, krajnjim kupcima, opskrbljivačima, uz kvalitetnu uslugu.

Za predmetna ulaganja u djelatnosti distribucije kao izvor financiranja predviđena je amortizacija i kreditna sredstva.

Planirane investicije u opskrbi i distribuciji ukupno iznose gotovo 22,9 milijuna kuna.

Tehnički savjetnik i voditelj razvoja:

Sanja Vukobratović, mag.oec

D i r e k t o r:

Nenad Hranilović mag.oec., v.r.